b'\n_START_ARTICLE_\nRytling\n_START_PARAGRAPH_\nRytling er n\xc3\xa5r fugler eller insekter stiller seg i luften, alts\xc3\xa5 st\xc3\xa5r stille i luften i forhold til bakken under, mens de sl\xc3\xa5r med vingene for \xc3\xa5 bevare oppdriften. Det kan ogs\xc3\xa5 kalles stasjon\xc3\xa6r flukt. Rytling kan s\xc3\xa5ledes hevdes \xc3\xa5 v\xc3\xa6re det motsatte av sveving. N\xc3\xa5r fugler og insekter svever, beveger de seg mer eller mindre hurtig i forhold til bakken under seg, mens ekstremitetene ikke manuelt genererer oppdrift, men forholder seg tiln\xc3\xa6rmet ur\xc3\xb8rlige._NEWLINE_Fugler og insekter ryttler eller stiller oftest under jakt p\xc3\xa5 mat. Kolibrier er kanskje de fremste eksponentene for denne teknikken blant fuglene, men mange insekter har like gode eller bedre egenskaper enda. Kolibrier ryttler som regel alltid n\xc3\xa5r de eter nektar fra blomster, siden blomstene eller blomsterstilkene ofte ville ha brukket om de landet p\xc3\xa5 dem. Rytling kan i mange tilfeller v\xc3\xa6re eneste vei fram til nektaren, siden mange blomster henger nedover. Mange andre fugler enn kolibriene kan imidlertid ryttle, som en rekke ugler, hauker og falker. T\xc3\xa5rnfalken er i s\xc3\xa5 m\xc3\xa5te ogs\xc3\xa5 en eksponent for denne flygeteknikken, n\xc3\xa5r den stiller seg i luften for \xc3\xa5 speide etter sm\xc3\xa5gnagere. Flygende insekter og flaggermus er ogs\xc3\xa5 eksponenter for teknikken, som for eksempel \xc3\xa5revinger og \xc3\xb8yenstikkere.'